FER จ่อขายหุ้นเพิ่มทุนให้ PP 3 ราย ราคา 1 บ. วันที่ 8-17 มี.ค.นี้
FER จ่อขายหุ้นเพิ่มทุน 300 ล้านหุ้น ให้ PP 3 ราย ที่ราคาหุ้นละ 1 บาท ในวันที่ 8-17 มี.ค.นี้
3 มี.ค. 2560

บริษัท เฟอร์รั่ม จำกัด (มหาชน) หรือ FER ระบุว่า ที่ประชุมคณะกรรมการบริหารเมื่อวานนี้ (2 มี.ค.) ได้กำหนดระยะเวลาและรายละเอียดเบื้องต้นเกี่ยวกับการเสนอขายหุ้นเพิ่มทุน ให้แก่บุคคลในวงจำกัด (PP) โดยกำหนดระยะเวลาจองซื้อและชำระเงินค่าหุ้นในวันที่ 8-17 มี.ค.นี้
ทั้งนี้ การเสนอขายหุ้นเพิ่มทุนให้กับ PP นั้น เป็นไปตามมติที่ประชุมวิสามัญผู้ถือหุ้น ครั้งที่ 1/2560 ที่อนุมัติเรื่องต่าง ๆ ที่เกี่ยวข้องกับการเพิ่มทุนจดทะเบียนของบริษัท รวมถึงการเสนอขายและจัดสรรหุ้นเพิ่มทุนจำนวนไม่เกิน 300 ล้านหุ้น พาร์หุ้นละ 1 บาท โดยเสนอขายให้แก่ นายธราธิป ธาราธรรมรัตน์ ,นางสาวนภัสนันท์ วงศ์ธนินยา และนายเชาวรัตน์ เวศม์ภิญโญ ซึ่งไม่เป็นบุคคลที่เกี่ยวโยงกันของบริษัทในราคาเสนอขายหุ้นละ 1 บาท
โดยทั้ง 3 คนดังกล่าว เป็นนักธุรกิจที่คร่ำหวอดในแวดวงพลังงานอยู่แล้ว เป็น strategic investor ซึ่งน่าจะให้คำแนะนำกับบริษัทฯ ในการต่อยอดธุรกิจได้ในอนาคต